Brigham Young-universiteit

Die Brigham Young-universiteit (Engels: Brigham Young University, kortweg BYU, of The Y in die omgangstaal) is 'n privaat navorsingsuniversiteit in Provo in die Amerikaanse deelstaat Utah. Die universiteit is gestig deur en in besit van die Kerk van Jesus Christus van die Heiliges van die Laaste Dae en maak deel uit van die Kerk se eie onderwysstelsel, die Church Education System (CES). BYU is sedert die laat 1960's die grootste Christelike tersiêre onderwysinstelling sowel as een van die grootste privaat universiteite in die Verenigde State. Die universiteit se begroting word grotendeels deur die Kerk befonds en sodoende deur die Kerk se tiendeheffing gefinansieer. Studentegelde is betreklik laer as in ander onderwysinstellings (waarby studente, wat nie Kerklidmate is nie, hoër bydraes betaal). Meer as 90 persent van die studente is Kerklidmate. BYU staan nogtans oop vir studente wat ander gelowe aanhang sowel as ongebonde studente. Van studente word verwag om aan die universiteit se hoë standaarde vir persoonlike voorkoms en gepaste kleredrag te voldoen. BYU-studente is afkomstig uit alle vyftig Amerikaanse deelstate (95 persent van die studente) en 103 lande (vyf persent). Danksy die Kerk se uitgebreide sendingwerk het BYU 'n groter persentasie studente wat vreemde tale magtig is en ervaring opgedoen het tydens langer verblywe oorsee. BYU skenk groot aandag aan onderwys in vreemde tale. BYU het 33 633 dagstudente (van wie 30 745 voorgraadse en 2 766 nagraadse studente - met 'n eweredige getalleverhouding tussen mans en vroue). Die getal voorgraadse studente is die grootste van alle privaat tersiêre instellings in die VSA. Sowat dertig persent van Provo se stadsbevolking is BYU-studente. Buite Provo het BYU kampusse in Salt Lake City (LDS Business College), Idaho en Hawaii. Die Polynesian Cultural Center, wat op die kampus van BYU Hawaii geleë is, is in besit van die Kerk van Jesus Christus van die Heiliges van die Laaste Dae. Die sentrum het sy historiese oorsprong in sendingwerk wat deur die Kerk reeds in die 1840's op die Hawaii-eilande begin is. Personeellede is meestal studente op die nabygeleë BYU-kampus vir wie optredes in die sentrum ´n ekstra bron van inkomste is, terwyl die sentrum se inkomste vir die Kerk se opvoedingsprogram aangewend word. In Jerusalem is die Brigham Young University Center Jerusalem for Near Eastern Studies gevestig. Verwysings Eksterne skakels Amptelike Instagram-rekening van BYU Brigham Young University Undergraduate Catalog 2019-2020 Center for Language Studies: First-Year Afrikaans Center for Language Studies: Second-Year Afrikaans BYU Mars Rover BYU Mars Rover Media YouTube.com: The BYU Student Experience - with Stacey Harkey (2015) Suid-Afrikaanse oud-studente van BYU Jacques du Plessis, Associate Professor, School of Information Studies, University of Wisconsin